Farg'onada jarimani to'lashga imkoniyati bo'lmagan haydovchi o'zini yoqib yuborgani xabar qilindi

Farg'ona viloyati Quva tumanida jarimani to'lashga imkoniyati bo'lmagan haydovchi o'zini yoqib yuborgani xabar qilindi. Viloyat Ichki ishlar boshqarmasi axborot xizmati holat yuzasidan munosabat bildirdi.
Keltirilishicha, “GAIning aytishicha, bir qizchaga yo'l bermagani uchun shuncha vahima. Haydovchining aytishicha, ‘Nachalnik GAI’ni quvib o'tgani uchun shuncha vahima” sarlavhali xabar ijtimoiy tarmoqlarda tarqalgan.
Aniqlanishicha, 2022 yil 15 fevral kuni Quva tumani Ichki ishlar boshqarmasi YHxG katta inspektori x.Sh va YPx katta inspektori M.A tumanning G'alaba ko'chasida “Nexia-2” avtomobil haydovchisini yo'lning qatnov qismini kesib o'tayotgan piyoda hamda boshqa transport vositalarining harakatiga rahna solgan holatda harakatlangani uchun ortidan borib to'xtash ishorasi orqali to'xtatgan.
Haydovchi M.T.ga sodir etgan qoidabuzarligi tushuntirilib, tegishli hujjatlarni taqdim etishi so'ralganida u hujjatlarni taqdim etmasdan, ichki ishlar organlari xodimlarining qonuniy talablarini bajarmagan. Shundan so'ng M.T.ga nisbatan yo'l harakati qoidalarini buzganligi yuzasidan elektron bayonnoma rasmiylashtirilib, transport vositasi Quva tumanidagi jarima maydonchasiga olib kirilgan.
Haydovchi M.T jarima maydonchasi oldida ichki ishlar organlarining qonuniy talablarini bajarmasdan, ularning sha'ni va qadr-qimmatini kamsituvchi harakatlarini sodir etishda davom etgani sabab profilaktika inspektorlari tomonidan Ma'muriy javobgarlik to'g'risidagi kodeksning 183 (Mayda bezorilik) va 194-moddalari (Ichki ishlar organlari xodimining qonuniy talablarini bajarmaslik) tartibida bayonnoma rasmiylashtirilgan.
Bundan tashqari, M.T (xabarda keltirilganidek) go'yoki, yo'l harakati qoidasini buzganlik uchun tayinlangan jarima qiymatini to'lashga imkoniyati bo'lmaganligidan achchiqlanib, o'z yashash xonadonida ustidan benzin quyib, yoqib yuborib, o'z joniga suiqasd qilgani aytilgan. Lekin aloqador xodimlarning xatti-harakatlari yuzasidan o'tkazilgan xizmat tekshiruvi davomida “Nexia-2” rusumli avtomobil jarima maydoniga asosli joylashtirilgani, tuzilgan ma'muriy bayonnomalar asosli ekanligi keltirib o'tilgan.
O'tkazilgan xizmat tekshiruvi xulosasining nusxasi va to'plangan hujjatlar xukukiy baho berish uchun Quva tumani prokuraturasiga yuborilgan.
Avvalroq Toshkent viloyati Chinoz tumani prokuraturasi binosida 25 fevral kuni ayol aliment sabab o'zi va bolalarini benzin sepib yoqib yubormoqchi bo'lgandi. Shuningdek, Buxoroda erkak tanishining mashinasini yoqib yuborgani xabar qilingandi. Shuningdek, Toshkent viloyatida erkak o'ziga tanish ayolning “Spark”ini yoqib yuborgan.